Anne Grete Holmsgaard (SF), 2006-03-30:
Jeg vil godt starte med at sige til fru Pia Christmas-Møller, at jeg altså godt kan komme på et meget markant område, der ikke er blevet ligestillingsbehandlet i den folketingssamling, 200506, som er nævnt i beslutningsforslaget, og det er hele kommunalreformen.
Den blev simpelt hen ikke ligestillingsbehandlet.
Det har været ganske alvorligt, at den ikke er blevet det.
Forskellige ordførere har kommenteret det her undervejs, men der kom ikke nogen egentlig behandling af det, og en af konsekvenserne er jo, at vi faktisk har fået nogle nye kommuner og regioner, som er væsentlig mere kønsskæve end det, vi havde i forvejen.
Det kan godt være, at et ligestillingsudvalg ikke fuldstændig havde ændret det, men et ligestillingsudvalg kunne have sat det her fokus langt skarpere, end det er muligt, når vi har sagerne ude i de enkelte fagudvalg og kun ude i de enkelte fagudvalg.
Fru Birthe Rønn Hornbech spurgte i sit indlæg, om det ikke er mere naturligt, at man integrerer det i de udvalg, vi har, og så virkelig sætter fokus på det der.
Det mener jeg ikke at man skal smide ud med badevandet ved at lave et ligestillingsudvalg.
Jeg mener heller ikke, at man gør det, for man kan også arbejde med det i udvalgene.
Derfor er hensigten med det her, som det også står i bemærkningerne: »Nedsættelsen af et stående ligestillingsudvalg skal derfor skabe et arbejdsorgan eller værksted, hvor en faglighed for ligestillingsordførerne i Folketinget kan samles, og hvor de gennem deres arbejde kan øge bevidstheden om, at ligestilling endnu ikke er en realitet i Danmark.«
Det er sådan set det, vi prøver med det her.
Vi prøver at få skabt det fokus, hvor man har en mere samlende debat og en mere samlende stillingtagen.
Hvis man nu kigger historisk på det, må man sige, at ligestillingen altid har været karakteriseret ved, at det rørte ved lidt af det hele: Pensionsrettigheder, forsikringsspørgsmål, arbejdsmarkedsspørgsmål, sociale spørgsmål, forskning osv.
Men når vi i lange perioder herhjemme i det seneste par tiår har haft fokus på det, har vi bl.a. haft det, fordi vi i hvert tilfælde i en lang periode havde et Ligestillingsråd, som kunne skabe det fokus både i den offentlige debat, i Folketinget og hos Folketingets partier og også i kommuner og amter.
Der kom så for nogle år siden en beslutning om at nedlægge rådet og i stedet for etablere to andre typer institutioner, kan man vel kalde dem, nemlig på den ene side et videnscenter, så vi havde et sted, hvor vi samlede viden om køn, også statistiske oplysninger om køn, og på den anden side et ligestillingsministerium og en ligestillingsminister, hvor der var en klar målsætning om, at her havde vi inden for regeringens rækker en minister med et særligt ansvar for at sikre, at ligestillingen var tænkt ind hele vejen rundt, og som man vel også kan sige skulle være en form for vagthund over for de andre ministre, så de ikke glemte ligestillingen i deres politiske ansvarsområder.
Det er gået bedre og dårligere og med varierende held afhængigt af, hvilke ligestillingsministre der har været.
Men der er ingen, der kan sige, at det ikke har været med til at skabe et fokus, og at det ikke har haft stor værdi for os.
Det samme mener jeg gør sig gældende på ligestillingsområdet.
Man kan i hvert tilfælde stille sig selv spørgsmålet: Har vi haft nogen høringer?
Vi har masser af høringer i Folketinget på mange områder, og de bidrager meget til at udvikle vores politiske forståelse.
Har vi haft det på ligestillingsområdet?
Nej, det har vi ikke.
Når vi hver fredag sidder i Europaudvalget, er der aldrig et udvalg, der spiller ind på det her område til os, for der ikke er noget udvalg, der har ansvaret for det.
Og de udvalg, der kunne spille ind, gør det ikke.
Vi får jævnlige indspil fra Miljøudvalget, vi får en gang imellem indspil fra Energiudvalget, vi får nogle gange indspil fra Retsudvalget eller fra Skatteudvalget.
Det har meget stor betydning at få de her indspil fra de fagligt kompetente udvalg på de enkelte områder, men vi mangler simpelt hen et udvalg, som løfter vores fælles ansvar og vores fælles ansvarlighed for ligestilling, og som kan spille sammen med fagudvalg, hvad enten det er Arbejdsmarkedsudvalget, Miljøudvalget, eller hvad det nu er for nogle udvalg, og som sikrer også over for offentligheden, at der er et sted herinde, hvor man kan henvende sig om ligestillingssager.
Det er faktisk lidt af et hækkeløb for offentligheden i dag, for hvor er det nu, man skal gå hen med sin sag?
Er det Arbejdsmarkedsudvalget, er det Socialudvalget, eller hvor er det, man skal gå hen?
Derfor finder vi det meget vigtigt, at vi får skabt det her udvalg, og vi betragter det ikke som sådan som en åbning til, at vi skal have en hel masse andre nye udvalg.